Sanco ontsteld oor vryspraak vir Coligny-tweePieter Doorewaard en Pillip Schutte tydens hul borgtogaansoek. (Foto: Jhua-Nine Wyrley-Birch) Die burgerlike organisasie Sanco in Noordwes het Saterdag met skok reageer oor die vryspraak van Pieter Doorewaard en Phillip Schutte wat vroeër skuldig bevind is aan die moord op Matlhomola Mosweu (16). Sanco het gesê die appèlhof se uitspraak is ŉ “waarskynlike regsdwaling”. Maroela Media het vroeër berig die twee mans, wat onderskeidelik tot 18 jaar en 23 jaar tronkstraf gevonnis is, is in die appèlhof in Bloemfontein onskuldig bevind op die aanklagte teen hulle. “Die uitspraak, wat effektief die vermeende moordenaars vrylaat, gee geloofwaardigheid aan die bewering dat ‘swart lewens nie saak maak nie’, en dit blyk daar is geen geregtigheid vir die armstes van die armes wat onder die ergste gruwels in landelike gemeenskappe gebuk gaan,” het Paul Sebegoe, provinsiale voorsitter van Sanco, in ŉ verklaring gesê. Hy versoek die staat om te appelleer teen die uitspraak. “Die persepsie dat oortreders van gewelddadige misdade skotvry daarvan afkom terwyl slagoffers ses voet ondergronds begrawe word, sal die histories gemarginaliseerdes bly jag totdat diegene wat vir die tiener se grusame moord verantwoordelik is, agter tralies is.” Hy het sy kommer uitgespreek dat die uitspraak, wat “op die hakke volg van ŉ oplewing van rassisme”, rassespanning verder kan aanhits. “Dit sal ongetwyfeld nuwe wonde oopmaak wat begin gesond word het, in die hoop dat geregtigheid geskied het,” het hy gesê en burgers versoek om kalm te bly. Die burgerregtegroep AfriForum het besluit om Doorewaard en Schutte se appèlaansoek te finansier nadat Bonakele Pakisi, die enigste ooggetuie in die moordsaak, teenoor vier mense erken het dat hy in die hof gelieg het. Hy het getuig dat hy gesien het hoe Doorewaard en Schutte die tiener vermoor. “Die feit van die saak is dat AfriForum van die begin af gesê het dat die staat se enigste getuie, Bonakele Pakisi, leuens vertel het en daarom het ons die mans bygestaan. Ons het in hul onskuld geglo en geregtigheid het vandag geskied,” het Kallie Kriel, uitvoerende hoof van AfriForum, gesê.